Na temelju članka 20. Zakona o lokalnim porezima (»Narodne novine« br. 115/16, 101/17, 114/22 , 114/23 i 152/24), te čl. 34. Statuta Općine Kistanje („Službeni vjesnik Šibensko-kninske županije“, broj 3/21), Općinsko vijeće Općine Kistanje na svojoj sjednici održanoj 2025. godine donijelo je

**ODLUKU**

**O OPĆINSKIM POREZIMA OPĆINE KISTANJE**

**I. OPĆE ODREDBE**

**Članak 1.**

Ovom se Odlukom propisuju vrste poreza koji pripadaju Općini Kistanje, obveznici plaćanja, porezna stopa i visina poreza te način obračuna i plaćanja poreza u skladu sa Zakonom o lokalnim porezima kako slijedi:  
  
1. porez na potrošnju,  
2. porez na nekretnine  
  
**II. POREZ NA POTROŠNJU**

**Članak 2.**

Porez na potrošnju se plaća na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Kistanje.

**Članak 3.**

Obveznik poreza na potrošnju iz članka 2. ove Odluke je pravna i fizička osoba koja pruža ugostiteljske usluge, a koji se nalaze području Općine Kistanje.

**Članak 4.**

Osnovica za porez na potrošnju iz članka 2. ove Odluke je prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

**Članak 5.**

Porez na potrošnju plaća se po stopi od 3%.

**III. POREZ NA NEKRETNINE**

**Članak 6.**

Porez na nekretnine plaćaju domaće i strane pravne i fizičke osobe koje su vlasnici nekretnina na dan 31.ožujka godine za koju se utvrđuje porez.

**Članak 7.**

Porez na nekretnine plaća se godišnje u iznosu od 1,50 EUR/m2 korisne površine nekretnine, određene propisom kojim se uređuju uvjeti i mjerila za izračun zaštićene najamnine .

**Članak 8.**

Nekretnina je svaka stambena zgrada ili stambeni dio stambeno-poslovne zgrade ili stan te

svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

**Članak 9.**

Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji,

ako je od dana unosa u poslovne knjige do 31. ožujka godine za koju se utvrđuje porez

proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka

godina za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne

kao stambeni prostor

7. u slučajevima kada se iz svih okolnosti može utvrditi da je onemogućena stambena namjena

nekretnine

8. u vlasništvu Općine Kistanje koje se nalaze isključivo na teritoriju općine

9. koje domaćinu određenom prema propisu kojim se uređuje ugostiteljska djelatnost služe za

stalno stanovanje.

**Članak 10.**

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine.

**Članak 11.**

Obveznik poreza na nekretnine dužan je do 31.ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine.

**IV. PROVEDBENE ODREDBE**

**Članak 12.**

Općina Kistanje poslove utvrđivanja, evidentiranja, nadzora, naplate i ovrhe radi naplate općinskih poreza propisanih ovom Odlukom, povjerava Ministarstvu financija-Poreznoj upravi.

**Članak 13.**

Ovlašćuje se nadležna organizacija platnog prometa zadužena za raspoređivanje uplaćenih prihoda da naknadu u iznosu 5% od ukupno naplaćenih prihoda obračuna i uplati u državni proračun, Ministarstvu financija i to do zadnjeg dana u mjesecu za protekli mjesec.

**Članak 14.**

Na utvrđivanje, naplatu, povrat porez, žalbeni postupak, zastaru i prekršajni postupak,

primjenjuju se odredbe zakona kojim je uređen opći porezni postupak, osim ako je Zakonom o porezu na dohodak drugačije određeno i zakon kojim se uređuje prekršajni postupak.

**Članak 15.**

Danom stupanja na snagu ove Odluke prestaje važiti Odluka o općinskim porezima Općine Kistanje (Službeni vjesnik Šibensko-kninske županije, br.7/23)  
  
 **Članak 16.**  
  
Ova Odluka stupa na snagu prvi dan od dana objave u „Službenom glasniku Općine Kistanje“ .  
  
KLASA: 410-01/25-01/1  
URBROJ:2182-16-01-25-1  
Kistanje 2025.g.

OPĆINSKO VIJEĆE OPĆINE KISTANJE

PREDSJEDNIK

Marko Kardum

**OBRAZLOŽENJE**

**PRIJEDLOGA ODLUKE O OPĆINSKIM POREZIMA OPĆINE KISTANJE**

**OBRAZLOŽENJE**

Zakonom o lokalnim porezima je uređen sustav utvrđivanja i naplate poreza jedinica lokalne samouprave koje mogu uvesti sljedeće vrste poreza: porez na potrošnju, porez na nekretnine i porez na korištenje javnih površina.

1. siječnja 2025. na snagu je stupio Zakon o izmjenama i dopunama Zakona o lokalnim porezima, objavljen u „Narodnim novinama“ broj 152/24., a kojim je uveden porez na nekretnine umjesto dosadašnjeg poreza na kuće za odmor.

Odredbom članka 20. Zakona o lokalnim porezima propisano je da su jedinice lokalne samouprave dužne uvesti porez na nekretnine.

S obzirom na zakonske izmjene predložena je nova Odluka o općinskim porezima Općine Kistanje koja više ne sadrži odredbe o porezu na kuće za odmor već odredbe o porezu na nekretnine i porez na potrošnju .

U predloženoj Odluci a vezano za visinu poreza na nekretnine predlaže se stopa u iznosu od 1,50 EUR/m2 korisne površine.

Propisana je nadležnost Porezne uprave za utvrđivanje, evidentiranje, nadzor, naplatu i ovrhu radi naplate poreza na nekretnine.

Odredbom se utvrđuje da stupanjem na snagu predložene Odluke prestaje važiti dosadašnja Odluka o lokalnim porezima Općine Kistanje te je propisana obveza objave predložene odluke te njeno stupanje na snagu.

Slijedom navedenog, predlaže se usvajanje predložene Odluke.